સાદો ગૂગળ તમને માર્કેટમાં ખૂબ સસ્તા દરે મળી શકે છે, પણ તેને ઘરમાં કેવી રીતે વાપરવો તે ઘણીવાર મૂંઝવણનો વિષય બની જાય છે, આજે અહી તમને ગૂગળને કેવી રીતે આસાનીથી વાપરી શકાય તેનો ઉપાય બતાવ્યો છે. અગાઉ જણાવ્યું તેમ ગૂગળએ ગુંદર જેવો પદાર્થ છે, તેનો ધૂપ કરવા માટે તમારી પાસે થોડાં લાકડાં હોવા જરૂરી છે. લાકડા ન હોય તો શ્રીફળનો છોલ પણ વાપરી શકાય. થોડા લાકડાં સળગાવી તેને માટીના પાત્રમાં મૂકો. લાકડા સંપૂર્ણ બળે તે પહેલાં તેને ઓલવી, તેની પર ગૂગળને મુકશો તો તમને ગૂગળની આહલાદક, પવિત્ર અને શાંતિ પ્રસરાવતી ખુશ્બૂ તરત મળશે. ગૂગળનો ધૂપ કરવાનો બીજો સરળ ઉપાય પણ છે. આજકાલ ઓનલાઈન શોપિંગનો જમાનો છે, ઈન્ટરનેટ પર તમને થોડું શોધવાથી પણ ગૂગળનો ધૂપ કરવા માટેના કોલસા મળી રહેશે. આ પ્રકારના કોલસા ખાસ ધૂપમાં વાપરવા માટે જ બનાવાય છે, એકવાર પ્રગટાવ્યાં પછી તે લગભગ ૨૦ મિનીટ સુધી સતત બળતા રહે છે, માટે ગુગળનો ધૂપ પણ કોઈ પણ વિઘ્ન વગર સતત બળતો રહે છે. તમે સાદા સ્ટવ પર કોલસા લાલ થાય ત્યાં સુધી તેને બાળો. આ કોલસાને માટીના પાત્રમાં મૂકીને તમે તેની પર ગૂગળનો એક નાનો ટુકડો મુકશો તો તે તરત જ ધૂપ આપશે. પવિત્ર સુગંધ તરત જ ફેલાવા લાગશે.